特立夜直讀荆公客至當飲酒篇感而有賦
作者：姜特立
朝代：宋

paragraphs: 客至當飲酒，客去合如何。
人生無根蔕，何必客經過。
有客固當飲，無客飲自歌。
有客與無客，頹然同一科。
昔人秉燭游，正爾畏蹉跎。
粵余生多艱，一官劇奔波。
讀書四十年，鐵硯空研磨。
糲食豈有肉，菜羹或無鹺。
一衣遞單夾，摺製屢舛訛。
六十始小遇，鬢毛已雙皤。
屈指從心年，光陰苦無多。
酒雖非所嗜，不飲意不佳。
一醆助朝氣，三杯養天和。
放浪風月夕，留連四時花。
以此畢吾生，無愧亦無嗟。
尋思百歲後，有酒如傾河。
一滴不入唇，誰見此顔酡。
作詩廣前賢，聞者且勿呵。